Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi sähköisen viestinnän verkkoja ja palveluja koskevista valtuutuksista"



Virallinen lehti nro C 123 , 25/04/2001 s. 0055 - 0056



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi sähköisen viestinnän verkkoja ja palveluja koskevista valtuutuksista" (2001/C 123/12) Neuvosto päätti 25. lokakuuta 2000 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 7. joulukuuta 2000. Esittelijä oli Göran Lagerholm. Talous- ja sosiaalikomitea hyväksyi 24.-25. tammikuuta 2001 pitämässään 378. täysistunnossa (tammikuun 24. päivän kokouksessa) seuraavan lausunnon. Äänestyksessä annettiin 79 ääntä puolesta 1:n pidättyessä äänestämästä. 1. Komission ehdotus 1.1. Ehdotettu direktiivi on osa uutta kaikkia siirtoverkkoja ja -palveluita koskevaa sääntelyjärjestelmää, jolla on määrä varmistaa sähköisen viestinnän markkinoiden kilpailukyky. Sähköisen viestinnän verkkojen ja palvelujen yhteistä sääntelyjärjestelmää koskevan direktiiviehdotuksen(1) pohjalta tällä direktiivillä on tarkoitus korvata nykyinen telepalvelualan yleisten valtuutuksien ja yksittäisten toimilupien yhteisistä puitteista annettu direktiivi 97/13/EY(2). Viestintäalan uudelleentarkastelussaan vuodelta 1999(3) komissio suhtautui hyvin varauksellisesti kyseisen direktiivin täytäntöönpanoon. 1.2. Yhteisössä ei tällä hetkellä noudateta yhtä yhtenäistä lähestymistapaa viestinnän palveluntarjoajien markkinoille tulon valtuuttamiseksi, vaan käytössä on viisitoista erilaista jäsenvaltiokohtaista järjestelmää. Siksi yleiseurooppalaisten palveluiden kehittämistä on tuettava aktiivisesti. Tehokkaasti toimivat eurooppalaiset sisämarkkinat saadaan aikaan yksinkertaistamalla huomattavasti jäsenvaltioiden nykyisiä järjestelmiä. 1.3. Tällä direktiiviehdotuksella pyritään sisällyttämään kaikki sähköisen viestinnän palvelut ja verkot yleisvaltuutuksen piiriin ja rajoittamaan erityisoikeuksien myöntäminen vain radiotaajuuksiin ja numeroihin. Ehdotuksessa vähennetään niiden ehtojen määrää, joita palveluntarjoajille voidaan asettaa, sekä pyritään varmistamaan, että minkäänlaisten tietojen toimittamista ei voida pitää markkinoille pääsyn ehtona. Lisäksi valtuutusehtojen täyttymisen järjestelmällinen tarkastaminen rajoitetaan vain niihin direktiiviehdotuksessa lueteltuihin ehtoihin, joiden kohdalla se on objektiivisesti perusteltua. 1.4. Direktiiviehdotuksessa palveluntarjoajille asetettavat maksut rajataan ainoastaan hallinnollisiin kustannuksiin, joita menettelyjen yksinkertaistaminen alentaisi huomattavasti. Jäsenvaltiot velvoitetaan julkistamaan kustannuksia koskevat tiedot ja tarvittaessa tarkistamaan maksuja tilanteen mukaan. 1.5. Taajuuksien ja numeroiden käyttöoikeudesta voidaan periä maksuja, kunhan ne ovat syrjimättömiä, selkeitä, asiallisesti perusteltavissa sekä kohtuullisia tarkoitukseensa nähden ja kunhan innovatiivisten palvelujen ja kilpailun edistämistä koskevia poliittisia periaatteita noudatetaan. Euroopan radio-, tele-, ja postihallintojen yhteistyökonferenssilla CEPT:llä tulee edelleen olla keskeinen merkitys radiotaajuuksien osoittamisen yhdenmukaistamisessa. 2. Huomioita 2.1. Komitea totesi vuoden 1999 viestintäalan uudelleentarkastelusta antamassaan lausunnossa, "- - että toimilupaehtoja on yhtenäistettävä niin muodollisesti kuin käytännössäkin. Järjestelmän tulisi perustua yleisiin valtuutuksiin lukuunottamatta tapauksia, joissa on kyse taajuuksien ja numeroiden käytöstä. Tämän mukaisesti yhdenmukaistaminen ei saisi johtaa nykyistä työläämpien sääntelyjärjestelmien käyttöönottoon markkinoilla, joilla esimerkiksi yleiset valtuutukset eivät edellytä ennakkorekisteröitymistä." 2.2. TSK ilmaisee tyytyväisyytensä direktiiviehdotukseen ja pitää sitä hyvin harkittuna. 2.3. TSK pitää myönteisenä, että ehdotuksessa käsitellään toimilupiin liittyviä perusehtoja. Kuten komissio korostaa, toimilupien ja valtuutusten myöntämisestä aiheutuvat kustannukset ovat monissa tapauksissa hyvin korkeat sen kuitenkaan hyödyttämättä loppukäyttäjiä. Euroopan sisämarkkinat voivat toteutua ainoastaan, mikäli valtuutuksia koskevat säännöt rajoitetaan niitä yhdenmukaistettaessa minimiin. Tämä on osoittautunut toimivaksi käytännöksi useissa jäsenvaltioissa. 2.4. On tärkeää, että ehtoihin, joita valtuutuksen saaminen edellyttää, sisältyy ainoastaan alakohtaisia ehtoja. TSK on tyytyväinen siihen, että tämä seikka ilmaistaan nimenomaisesti direktiivin 6 artiklassa. TSK pitää myönteisenä myös sitä, että ehdotuksessa ilmaistaan selkeästi (perustelujen 14 kohdassa), että ei ole tarpeen vaatia järjestelmällisiä ja säännöllisiä todisteita kaikkien ehtojen täyttymisestä. Tätä voidaan pitää askeleena oikeaan suuntaan pyrittäessä keventämään sääntelyjärjestelmästä yrityksille aiheutuvaa taakkaa. 2.5. TSK on komission kanssa yhtä mieltä siitä, että toimilupiin tulee turvautua ainoastaan, kun se on tarpeen radiotaajuuksien tai puhelinnumeroiden niukkuuden vuoksi, ja että hallinnollisten maksujen on katettava ainoastaan ehdotetussa vähimmäissääntelyssä tarkoitetut hallinnolliset kustannukset. Näyttäisi esiintyvän kasvavaa huolta siitä, että tietotekniikan käyttäjät pakotetaan osallistumaan radiotaajuuksien käyttöoikeuksista aiheutuviin kustannuksiin, jotka voivat olla huomattavasti hallinnollisia kuluja korkeammat ja jotka eivät myöskään millään tavalla ole yhteydessä huutokaupoissa muodostuviin hintoihin. 2.6. Valtuutuksista annettua direktiiviehdotusta tulee TSK:n mielestä korjata siten, että kielletään nimenomaisesti kertamaksujen periminen silloin, kun maksuja ei käytetä taajuuksien käyttöä tehostaviin tarkoituksiin tai kun ne eivät kuulu osana huutokauppamenettelyyn tai muuhun sellaiseen järjestelmään, joissa hintaa käytetään radiotaajuuksien jaon tehostamisvälineenä. Bryssel 24. tammikuuta 2001. Talous- ja sosiaalikomitean puheenjohtaja Göke Frerichs (1) KOM(2000) 393 lopullinen. (2) Huhtikuun 10. päivänä 1997 annettu Euroopan parlamentin ja neuvoston direktiivi, EYVL L 117, 7.5.1997. (3) "Kohti sähköisen viestinnän perusrakenteiden ja niihin liittyvien palvelujen uutta järjestelmää - Vuoden 1999 viestintäalan uudelleentarkastelu" KOM(1999) 539 lopullinen, TSK:n lausunto EYVL C 204, 18.7.2000.